আমি যখন কলেজে পড়তাম, তখন কিউ-বেসিক (Q Basic) নামে একটা প্রোগ্রামিং ল্যাঙ্গুয়েজ শেখার ব্যর্থ চেষ্টা করেছিলাম। কিউ-বেসিক ল্যাঙ্গুয়েজটা আমাদের সিলেবাসে ছিল আর কী। এইচএসসি পরীক্ষার পরে কম্পিউটার কিনি, তখন এইচটিএমএল (HTML) শিখলাম কিছুটা, যদিও এটা ঠিক প্রোগ্রামিং ল্যাঙ্গুয়েজ না। তারপরে ২০০১ সালের শুরু থেকে সি (C) শেখা শুরু করি। আমাদের ভার্সিটির ক্লাস শুরু হয় ২০০১ সালের মে মাসে, আর ততদিনে সি এর বেসিক কিছুটা শেখা হয়েছে। আমি আমার বাকী ভার্সিটি-জীবন এর সুবিধা ভোগ করি। আমার যদি ভার্সিটির সি কোর্সের ক্লাশ থেকে সি শেখা লাগতো, তাহলে একটু অসুবিধাই হতো হয়ত, যেটা আমার অনেক ক্লাসমেটকে দেখে বুঝতে পেরেছি। সি শেখার সময় প্রথম বছরে ৩-৪টা বই কিনেছিলাম, যদিও সবগুলো বই শুরু থেকে শেষ পর্যন্ত পড়ি নাই। এক বছর সি শেখার পরে আমি হার্বার্ট শিল্ডের টিচ ইয়োরসেল্ফ সি প্লাস প্লাস বইটা পড়ি। কিন্তু এরপরে আর আমার সি প্লাস প্লাস (C++) চর্চা করা হয় নাই।